নির্বাচনে থাকব কি না বিকেলে জানানো হবে: জাপা মহাসচিব
দ্বাদশ জাতীয় সংসদ নির্বাচনে জাতীয় পার্টি অংশ নেবে কি না তা বিকেলে জানানো হবে।
আজ রোববার দুপুরে রাজধানীর বনানীতে জাতীয় পার্টির চেয়ারম্যানের রাজনৈতিক কার্যালয়ে গণমাধ্যমকর্মীদের দলটির মহাসচিব মুজিবুল হক চুন্নু এ কথা বলেন।
চুন্নু বলেন, '৭ জানুয়ারির নির্বাচনের বিষয়ে আমি আগেও বলেছি, এই নির্বাচনে আমরা আসছি। কিন্তু আমরা পরিবেশ-পরিস্থিতির জন্য অপেক্ষা করছিলাম। আজকে এবং আগামীকাল খুবই গুরুত্বপূর্ণ। আজকে (মনোনয়ন) প্রত্যাহারের দিন এবং আগামীকাল প্রতীক বরাদ্দ। তাই নির্বাচন আমরা কীভাবে করব, বা করব না—এ বিষয়টা আজকের মধ্যে পরিষ্কার হওয়া দরকার।'
তিনি বলেন, 'আমাদের চেয়ারম্যান পার্টি অফিসে আছেন। তিনি আমাদের জ্যেষ্ঠ নেতাকর্মীদের সঙ্গে কথা বলেছেন। আমাদের আরও কিছু নেতা আছেন, যাদের সঙ্গে কথা বলা দরকার। তাদের সঙ্গে কথা বলে আজকে বিকেলে আমরা আবার কথা বলবো।'
গণমাধ্যমকর্মীদের প্রশ্নের জবাবে তিনি বলেন, 'আওয়ামী লীগের সাধারণ সম্পাদক ওবায়দুল কাদেরের সঙ্গে আলোচনা হচ্ছে নির্বাচনের বিভিন্ন বিষয়কে কেন্দ্র করে।
'আমরা দলীয় নেতাদের সঙ্গে কথা বলছি, তাদের মতামত নিচ্ছি ব্যাপকভাবে। সেই জন্য আমরা কয়েক ঘণ্টা সময় নিচ্ছি। আমাদের নিজেদের প্রয়োজনে আমরা সময় নিচ্ছি,' বলেন তিনি।

দ্বাদশ জাতীয় সংসদ নির্বাচনে জাতীয় পার্টি অংশ নেবে কি না তা বিকেলে জানানো হবে।